বেদ
সামবেদ (সংস্কৃত: सामवेद) ("সামন্‌" বা গান ও "বেদ" বা জ্ঞান থেকে) হল সংগীত ও মন্ত্রের বেদ। সামবেদ হিন্দুধর্মের সর্বপ্রধান ধর্মগ্রন্থ বেদের দ্বিতীয় ভাগ। এটি বৈদিক সংস্কৃত ভাষায় রচিত। সামবেদে ১,৮৭৫টি মন্ত্র রয়েছে। এই শ্লোকগুলি মূলত বেদের প্রথম ভাগ ঋগ্বেদ থেকে গৃহীত। এটি একটি প্রার্থনামূলক ধর্মগ্রন্থ। বর্তমানে সামবেদের তিনটি শাখার অস্তিত্ব রয়েছে। এই বেদের একাধিক পাণ্ডুলিপি ভারতের বিভিন্ন অঞ্চল থেকে আবিষ্কৃত হয়েছে।
নারায়ণোপনিষদ্‌
উপনিষদের প্রথম অধ্যায়ে বলা হয়েছে যে, নারায়ণ প্রাণ (আত্মা, শ্বাস), ইন্দ্রিয় ও মন (চিৎ ও চৈতন্য) সৃষ্টি করেছেন। তিনি বায়ু, জ্যোতি, অপ, অগ্নি, খ ও পৃথিবী – ব্রহ্মাণ্ডের এই উপাদানগুলিও সৃষ্টি করেছেন। তাঁর থেকেই জন্মগ্রহণ করেছেন ব্রহ্ম, রুদ্র, প্রজাপতি, দ্বাদশ আদিত্য, ইন্দ্র, অষ্ট বসু, কাব্যের ছন্দ, সকল ঋষি ও সকল জীব। সকলেই নারায়ণ থেকে জাত হন এবং শেষে নারায়ণেই বিলীন হয়ে যান।